Evaluering

I dag, mandag den 3/10, mødtes jeg med de tre kommunale konsulenter Marianne Boysen, Pia Kristiansen og Thomas Westergaard for at drøfte, hvordan det enkelte projekt kan evalueres.

Udgangspunktet er, at det er meget forskellige projekter, men målet er stadig det samme: Kan der udvikles lærings- og samspilsformer, der skaber højere elevdeltagelse. For at evaluere på dette, må der nødvendigvis være et udgangspunkt.

I registreringsarket, der findes under Sociogram registreringsark til venstre på siden, skal læreren indtaste elevernes deltagelse i undervisningen før projektet og i undervisningen i projektet.

Felterne er: Sikkerhedszonen: Fuld deltagelse Risikozonen: Svingende deltagelse Farezonen: Ikke deltagende

Det er læreren, der laver den første registrering, men under projektforløbet vil det måske være en god ide, at det både er læreren og konsulenten der iagttager.

Man kan også overveje, om der skal laves et skema over de elever, der er i farezonen i lærerens første registrering. Læreren kan, på en skala fra 1 - 5 vurdere, om disse elever: Er mere aktive og engagerede ved denne undervisningform Er bedre inkluderet ved denne undervisningsform Får større faglig udbytte ved denne undervisningsform

Endvidere kan man lave et elev-evalueringsskema til eleverne med smiley èr for Meget glad, glad, tilfreds eller sur til de næste fire spørgsmål Får du mere lyst til at lære? Får du større udbytte af undervisningen? Er flere elever aktive og interesserede? Er der gode samarbejdsmuligheder? Samt Skriv tre gode ting om denne måde at lære på Skriv hvad du mener kan gøres endnu bedre.

Når undervisningen og evalueringen har fundet sted er det vigtigt, at der sker en videndeling her i wikien, altså at forløbet bliver beskrevet, MEN det er også vigtigt, at der sker en videndeling på skolen, f.eks på et lærermøde eller lign.Det er bl.a. derfor, at skolens ledelse blev inddraget i projektet, for uden ledelsens deltagelse og opbakning, er det svært at lave udvikling.

Bent Nygaard